பாடம் 14
லோத்தின் தெரிவு
நோக்கம்: தேவனை தொடர்ந்து நம்பியதால், ஆபிரகாம் ஒரு சண்டையை ஞானமாகத் தீர்த்தார் என்று பிள்ளைகளுக்குக் கற்பித்தல்.
வேத வாசிப்பு: ஆதியாகமம் 13:5-18
மனப்பாட வசனம்: சங்கீதம் 37:5-6 – “உன் வழியைக் கர்த்தரிடத்தில் ஒப்புவி; அவரையே நம்பு, அவர் அதைச் செய்வார்; உன் நீதியை ஒளியைப்போலப் பிரகாசிக்கப்பண்ணுவார் …”
பாடத்தை அளித்தல்
தொடக்கப் புள்ளி
இரண்டு பெரியவர்களை அல்லது இரண்டு பிள்ளைகளை (வகுப்பின் உறுப்பினர்களாக இருக்கவேண்டிய அவசியமில்லை) வகுப்பு தொடங்குமுன் உங்களைச் சந்திக்கும்படி கேளுங்கள். ஒரு சண்டையைப் பற்றிய சிறு நாடகத்தை உருவாக்குங்கள். பாடத்தின் தொடக்கத்தில் வகுப்பாருக்கு முன் நடிக்கத் தயாராக இருக்க முன்பே பயிற்சி செய்யுங்கள்.
முதல் நபர்: நீ என் பேனாவை எடுத்துக்கொண்டாய்!
இரண்டாம் நபர்: இல்லவே இல்லை. இது என்னுடையதுதான்.
முதல் நபர்: இல்லை, இது இல்லை. நீ அதை என் மேசையிலிருந்து எடுத்ததை நான் பார்த்தேன்.
இரண்டாம் நபர்: …
சண்டை வருவதற்கு முன்பே நாடகத்தை நிறுத்துங்கள்!
நீங்கள் நடித்தது என்ன என்று வகுப்பிடம் கேளுங்கள். காணாமல் போன ஒரு பேனாவைப் பற்றிய சண்டை நடந்தது.
இன்றைய போதனையின் முக்கிய குறிப்புகள்
1. ஆபிரகாம் தேவனுடைய கட்டளைக்குக் கீழ்ப்படிந்து தம் முழுக் குடும்பத்தையும் ஒரு புதிய தேசத்துக்குக் கூட்டிச்சென்றார். படம் 13-ஐக் காட்டுங்கள். ஆபிரகாமும் அவர் மருமகன் லோத்தும் மிகவும் செல்வந்தர்கள். அவர்களுக்கு ஏராளமான மிருகங்கள் இருந்தன. இவ்வளவு மிருகங்களை மேய்க்க நிலம் போதவில்லை என்று கண்டார்கள். ஆபிரகாமின் மேய்ப்பர்களும் லோத்தின் மேய்ப்பர்களும் மேய்ச்சல் நிலத்துக்காகச் சண்டையிடத் தொடங்கினார்கள் (13:5-7).
2. வயதிலும் ஞானத்திலும் மூத்தவரான ஆபிரகாம், பிரச்சினையைத் தீர்க்க லோத்தை அழைத்தார். எல்லா மிருகங்களுக்கும் போதுமான மேய்ச்சல் கிடைக்கும்படி அவர்கள் தனித்தனி வழிகளில் போகவேண்டியிருந்தது (13:8-9).
3. படம் 14-ஐக் காட்டுங்கள். எங்கே போக விரும்புகிறானோ அதை லோத்தே தெரிந்துகொள்ள ஆபிரகாம் இடங்கொடுத்தார். பொதுவாக இளையவர்கள் மூத்தவர்களுக்கு வழிவிடுவார்கள். லோத்து யோர்தான் ஆற்றின் அழகான செழிப்பான பள்ளத்தாக்கைத் தெரிந்துகொண்டான். அங்கே வாழ நகரங்கள் இருந்தன; வாழ்க்கை ஓரளவு எளிதாயிருந்தது. ஆனால் லோத்து குடியிருந்த இடத்துக்கு அருகிலிருந்த சோதோம் நகரத்தில் பொல்லாத மக்கள் பலர் இருந்தார்கள் (13:10-13).
4. ஆபிரகாம் கானான் தேசத்தில் தங்கினார் – அது மலைகள் நிறைந்த, செழிப்புக் குறைந்த பகுதி. தேவன் ஆபிரகாமை ஆசீர்வதித்து, அவருக்கு நிலத்தையும் பல சந்ததிகளையும் வாக்குப்பண்ணியிருந்தார். ஆனால் இதுவரை ஆபிரகாமுக்கு நிலம் எதுவும் சொந்தமாயில்லை, பிள்ளைகளும் இல்லை (13:14-18)!
மனப்பாட வசனத்தை மனதில் பதியவைத்தல்
கதைக்கு நம் பதில்
சுற்றிலும் பார்த்தால், எளிதான வாழ்க்கை வாழ்வதுபோல் தோன்றுகிற ஆனால் உண்மையில் தேவனை வணங்காத மக்களை நம்மில் பெரும்பாலானோர் காணலாம். லோத்தைப் போல அவர்கள் எளிதான வழியைத் தேடிப் பின்பற்றுகிறார்கள். அவர்கள் பலனை உடனே பெற்றுவிடுகிறார்கள்.
ஆபிரகாம் தேவனுடைய வாக்குறுதிகளைத் தொடர்ந்து நம்பினார். அவர் வாழ்க்கை எளிதாயிருக்கவில்லை; ஆனாலும் இறுதியில் தேவனை நம்புவதே மிகச் சிறந்த வழி என்று அவர் அறிந்திருந்தார். இன்றும் அதுவே மிகச் சிறந்த வழி.
